Varaždin, 19. lipnja 2017. godine

Fakultet organizacije i informatike

Pavlinska 2

42000 Varaždin

**Predmet: Izvješće o prisustvovanju na EDEN konferenciji**

Poštovani,

Od 13. do 16. lipnja u Jönköpingu (Švedska) održana je 26. godišnja EDEN (European Distance and E-Learning Network) konferencija pod sloganom *Diversity Matters!*. Radi se o značajnoj konferenciji za područje primjene ICT tehnologija u obrazovanju. Na konferenciji se okupilo dvjestotinjak sudionika iz svih dijelova svijeta koji su predstavili svoje radove/postere o aktualnim istraživanjima i njihovim rezultatima, aktualne projekte te održali razne radionice. Domaćin konferenciji bilo je Sveučilište Jönköping.

Naše sudjelovanje na EDEN konferenciji obuhvaćalo je sljedeće:

* Prezentacija rada „Effective strategic decision making on open and distance education issues“ (autori: Nikola Kadoić, Blaženka Divjak i Nina Begičević Ređep)
* Prezentacija projekta „Development of a methodological framework for strategic decision-making in higher education – a case of open and distance learning (ODL) implementation“ (voditeljica: prof. dr. sc. Blaženka Divjak)
* Prisustvovanje prijemu dobrodošlice (Welcome reception) na kojoj su, među ostalima, dodijeljene nagrade: *EDEN Young Scholar Award 2017* Nikoli Kadoiću (za rad „Effective strategic decision making on open and distance education issues“ (autori: Nikola Kadoić, Blaženka Divjak i Nina Begičević Ređep) te za ostala dosadašnja postignuća vezana uz e-learning) te *EDEN Fellow Award 2017* Wimu Van Petegemu s KU Leuven koji je jedan od inozemnih sudionika na projektu Higher Decision. Sponzor Young Fellow nagrade je Swedish Association for Open and Distance Education.
* Prisustvovanje raznim sekcijama i predavanjima te dogovaranje novih suradnji s ostalim sudionicima konferencije

Od aktivnosti koje su nas dojmile, a mogle bi biti posebno zanimljive za buduće aktivnosti u nastavi i projektima, izdvajamo:

* E-voting plugin za Moodle i aplikacija za Android/IOS – radi se o pluginu koji omogućava da nastavnik prije nastave pripremi određena pitanja s ponuđenim odgovorima, a studenti preko aplikacije i odgovarajućeg QR koda mogu odgovoriti. Ova aplikacija je vrlo fleksibilna i jednostavna za korištenje. U odnosu na druge web 2.0 alate sa sličnim funkcionalnostima, prednost aplikacije je povezanost s Moodlom bez potrebe izlaženja na drugo web mjesto. Prednost ove aplikacije u odnosu na uobičajeni način komunikacije sa studentima na nastavi je: točniji feedback od studenata jer su odgovori anonimni (pa studenti ne moraju uljepšavati svoj odgovor i reći da znaju nešto što ne znaju), a s druge strane aplikacija podiže motivaciju studenata za uključenje u nastavni proces, pogotovo kod studenata koji studiraju u području ICT-a. Više informacija u radu „E-voting – Enhance digital native student interactions with a new voting activity in Moodle“ (Anne-Dominique Salamin, David Russo, Christophe Hadorn)
* Projekt LIST, Learning Content for Smartphones and Tablets – unutar projekta razvijena je aplikacija Myoutimes (<https://myoutime.com/myoutimes>) koja omogućava mobilno učenje. Mobilno učenje je prije svega namijenjeno za teme koje nisu prezahtjevne i mogu se jasno objasniti u nekoliko efektnih rečenica, slika ili video materijalom. Može biti korisno kao priprema za nastavu (ponavljanje gradiva koje je nužan preduvjet za praćenje nastave). Projekt vodi Ebby Ossaiannilsson (SAGE).
* Projekt D-transtorm – završava ove godine u kolovozu. Cilj mu je kreirati „University Leader Program“ na europskoj razini za čelnike visokoobrazovnih institucija. Tematski je projekt povezan s projektom Higher Decision i ukoliko bi u nekoj fazi našeg projekta htjeli uključiti sudionike projekta D-transform da održe neko predavanje ili seminar, možemo im se obratiti.

Izv. prof. dr. sc. Nina Begičević Ređep

Nikola Kadoić